text: Kommune sælger rådhus
  25 september 2015 kl. 09.01
  Tønder Kommune sælger det gamle rådhus i Løgumkloster til Landbrugsrådgivning Syd.
  Det tidligere rådhus i Løgumkloster bliver nu solgt til Landbrugsrådgivning Syd. Det har Kommunalbestyrelsen i Tønder Kommune besluttet, efter at ejendommen har været udbudt til salg.
  Landbrugsrådgivning Syd, der har afdelinger i Løgumkloster, Odense, Svendborg, Varde, Vejle og Ry, vil bruge rådhusbygningen i Løgumkloster til udvidelse af den eksisterende rådgivningsvirksomhed og til udlejning.
  Borgmester Laurids Rudebeck mener, at salget gavner kommunen.
  - For det første sikrer vi fortsat aktivitet i det tidligere rådhus, sådan som det hele tiden har været hensigten. For det andet får Landbrugsrådgivning Syd mulighed for at udvide aktiviteterne i Løgumkloster og skabe flere lokale arbejdspladser. Det er naturligvis et stort plus og en gevinst for os alle, siger borgmesteren i en pressemeddelelse.
  Det indgår også i aftalen, at kommunen lejer en del af rådhuset til hjemmeplejen og sygeplejen i Løgumkloster.
  Landbrugsrådgivning Syd var eneste tilbudsgiver ved udbuddet, og selskabet overtager ejendommen til mindsteprisen på 3,5 mio. kr.
  